Wat om te kyk op Netflix in Mei 2022 - Terloops
Wat om te kyk op Netflix vandeesmaand: Dié stroomdiens se eerste oorspronklike Nigeriese fiksiereeks, 'Blood Sisters', 'n nuwe Suid-Afrikaanse rillerreeks, 'Savage Beauty', en 'n fiktiewe vertelling van die man wat die term Stockholm-sindroom geïnspireer het.
'n Kanadese joernalis bevind hom in die middel van 'n storie van 'n leeftyd, of eintlik 'n heel paar leeftye, as hy die waarheid oor vyf mans se invloed op wêreldgebeure sedert die Swart Plaag in 1347 probeer ontbloot.
Mike Myers van Austin Powers-faam is die dryfkrag agter dié komediereeks wat uit sy 1993-fliek, So I Married an Ax Murderer, gespruit het. Hoewel die fliek glad nie goed by die loket gevaar het nie, het dit sedertdien 'n kultusaanhang ontwikkel.
Clark vertel die ongelooflike verhaal van Clark Olofsson, die omstrede misdadiger wat die term "Stockholm-sindroom" geïnspireer het. Gegrond op die waarhede én leuens, soos uiteengesit in sy outobiografie, waarmee hy die hele Swede geflous het en om sy pinkie gedraai het, ondanks verskeie aanklagte van dwelmhandel, poging tot moord, aanranding, diefstal en dosyne bankrooftogte. Jonas Åkerlund regisseer dié fiktiewe vertelling.
Blood Sisters is Netflix se eerste oorspronklike Nigeriese reeks.
Blood Sisters, 'n misdaadriller, speel in Lagos af en vertel die verhaal van 'n bruid wat deur haar verloofde mishandel word en hom dan, per ongeluk, kort voor die troue doodmaak.
Vyftien jaar gelede het Don en Grace Bhengu 'n toksiese produk op straatkinders uitgetoets. Daar was egter twee kinders wat oorleef het en een, Zinhle, is vasbeslote om wraak te neem. Sy kry dit reg om haarself deel van die Bhengu-familie se binnekring te maak om só hul geheime bloot te lê en die familie se wêreldbekende skoonheidsbesigheid te vernietig.